
Αθήνα  21-07-2026

ΔΕΛΤΙΟ ΤΥΠΟΥ

ΘΕΜΑ: «Στη Βουλή η ΠΟΓΕΔΥ για την ανασυγκρότηση του ΥΠΑΑΤ – Δεύτερη πρόσκληση από τη Διακομματική Επιτροπή»

Στη Βουλή πραγματοποιήθηκε, μετά από πρόσκληση του Προέδρου της Διακομματικής Επιτροπής για την Ανασυγκρότηση του Υπουργείου Αγροτικής Ανάπτυξης και Τροφίμων, κ. Οικονόμου, συνάντηση εργασίας με την ΠΟΓΕΔΥ.
Αξίζει να σημειωθεί ότι αυτή ήταν η δεύτερη πρόσκληση που απηύθυνε ο Πρόεδρος της Επιτροπής προς την ΠΟΓΕΔΥ, γεγονός που επιβεβαιώνει τον θεσμικό ρόλο της Ομοσπονδίας  όπως αναγνωρίστηκε από την διακομματική επιτροπή ως του πλέον αρμόδιου συνομιλητή για τα ζητήματα που αφορούν την οργάνωση, τη λειτουργία και την ανασυγκρότηση του Υπουργείου Αγροτικής Ανάπτυξης και Τροφίμων.
Στη συνάντηση συμμετείχαν ο Πρόεδρος της ΠΟΓΕΔΥ, κ. Κακαβάς, η Πρόεδρος της ΠΕΚΔΥ, κα Ασλανίδου, ο Αντιπρόεδρος της ΠΕΓΔΥ, κ. Γκολφινόπουλος, καθώς και ο Πρόεδρος του Πανελλήνιου Συλλόγου Ιχθυολόγων Δημοσίου κ Τσιάνης.
Η συνάντηση διήρκεσε τρεισήμισι (3) ώρες και πραγματοποιήθηκε σε ιδιαίτερα εποικοδομητικό κλίμα. Κατά τη διάρκειά της αναπτύχθηκε ουσιαστικός διάλογος για όλα τα κρίσιμα ζητήματα που αφορούν το παρόν και το μέλλον του ΥΠΑΑΤ, ενώ κατατέθηκαν τα αναλυτικά υπομνήματα των πρωτοβάθμιων σωματίων με τις τεκμηριωμένες προτάσεις τους για την ανασυγκρότηση του Υπουργείου.
Κατά τη συζήτηση διαμορφώθηκε κοινή αντίληψη ότι οι βασικές προτεραιότητες για την επόμενη ημέρα του ΥΠΑΑΤ είναι:
1. η άμεση ενίσχυση των υπηρεσιών με προσλήψεις γεωτεχνικών,
1. η αποφυγή επικαλύψεων αρμοδιοτήτων και η σαφής κατανομή των ευθυνών μεταξύ των υπηρεσιών,
1. η ενίσχυση και ο εκσυγχρονισμός της υλικοτεχνικής υποδομής,
1. η μισθολογική αναβάθμιση των γεωτεχνικών δημοσίων υπαλλήλων.
Ιδιαίτερη συζήτηση πραγματοποιήθηκε και για την πρόταση δημιουργίας τεσσάρων (4) Γενικών Γραμματειών στο ΥΠΑΑΤ. Συμφωνήθηκε ότι οι θέσεις αυτές θα πρέπει να είναι υπηρεσιακού χαρακτήρα και όχι πολιτικές, ώστε να διασφαλίζονται η διοικητική συνέχεια, η αξιοκρατία, η αξιοποίηση της εμπειρίας των στελεχών της Δημόσιας Διοίκησης και η αποτελεσματική λειτουργία του Υπουργείου, ανεξάρτητα από τις εκάστοτε κυβερνητικές αλλαγές.
Η ΠΟΓΕΔΥ υπογράμμισε ότι η ουσιαστική ανασυγκρότηση του ΥΠΑΑΤ προϋποθέτει την ενίσχυση των δημόσιων γεωτεχνικών υπηρεσιών, την αξιοποίηση του επιστημονικού δυναμικού τους και την υιοθέτηση πολιτικών που θα επιτρέψουν στο Υπουργείο να ανταποκριθεί στις σύγχρονες προκλήσεις του πρωτογενούς τομέα.
Η δεύτερη πρόσκληση της ΠΟΓΕΔΥ στη Βουλή από τη Διακομματική Επιτροπή αποτελεί έμπρακτη αναγνώριση της επιστημονικής της επάρκειας, της θεσμικής της αξιοπιστίας και της ουσιαστικής συμβολής της στη διαμόρφωση των προτάσεων για το μέλλον του Υπουργείου Αγροτικής Ανάπτυξης και Τροφίμων. Η Ομοσπονδία θα συνεχίσει να συμμετέχει ενεργά στον θεσμικό διάλογο, καταθέτοντας ολοκληρωμένες και τεκμηριωμένες προτάσεις προς όφελος των γεωτεχνικών, του πρωτογενούς τομέα και της ελληνικής κοινωνίας.

